अस्पताल में गंदगी; भड़के तेजप्रताप, गायब डॉक्टरों पर कार्रवाई का निर्देश
स्वास्थ्यमंत्री तेजप्रताप यादव ने मंगलवार को न्यू गार्डिनर रोड अस्पताल का औचक निरीक्षण किया। उन्होंने अस्पताल में गंदगी देख नाराजगी जताई और ड्यूटी से गायब डॉक्टरों पर कार्रवाई का निर्देश दिया।
डॉक्टर के चैंबर के बाहर झोला लटका और गंदगी देख स्वास्थ्य मंत्री भड़क गए। साफ-सफाई व्यवस्था दुरुस्त करने का निर्देश दिया। झोला लटका देख कहा- यह झोला टांगने की जगह है? स्वास्थ्य मंत्री के निरीक्षण के दौरान कुछ मरीजों ने दवा मिलने की शिकायत की, तो कुछ ने स्वास्थ्य सेवाओं में कमी की बात कही। मंत्री ने कहा कि कुछ दवाओं की कमी है। टेंडर हो गया है। दवाएं जल्द उपलब्ध हो जाएंगी। उन्होंने एक्स-रे रूम, डायलिसिस, इमरजेंसी वार्ड, आउटडोर का भी निरीक्षण किया। उन्होंने कहा कि सरकार गरीब मरीजों के लिए अस्पतालों में जिन सेवाओं की व्यवस्था की है वह मिल रही है या नहीं वही देखने के लिए निकले हैं। चेतावनी दी कि अगर भविष्य में कोई भी कमी पायी गई तो कार्रवाई की जाएगी।
अस्पताल से गायब डॉक्टरों के बारे में उन्होंने अधीक्षक डॉ. मनोज कुमार से जानकारी ली। कौन-कौन ड्यूटी से गायब हैं, इसकी रिपोर्ट अधीक्षक को देने के लिए कहा। तेजप्रताप ने कहा कि पीएमसीएच और आईजीआईएमएस का भी औचक निरीक्षण करेंगे।
hin_Deva hin_Deva hin_Deva hin_Deva